钦定古今图书集成/明伦汇编/官常典/第642卷 > 薛戎
## 钦定古今图书集成/明伦汇编/官常典/第642卷 > 薛戎

按《唐书》本传：“戎字元夫，河中宝鼎人。客毗陵阳羡山。
年四十馀不仕，江西观察使李衡辟署幕府，三返乃
肯应。故宰相齐映代衡，奏留之。府罢，复归阳羡。福建
观察使柳冕辟佐其府。先是，马总佐郑滑府监军，宦
人诬劾之，贬泉州别驾。冕欲除总以附幸家，即使戎
摄刺史，按置其罪。戎曰：‘以是待我耶？我始不愿仕，正
为此耳’。”不肯从，还白其状，冕怒，据案引戎入。戎叱引
者曰：“见宾客乃尔乎？”由东厢进。冕度未可屈，揖而去，
囚之他馆。环兵胁辱之累月，戎终不为屈。淮南节度
使杜佑闻之，书责冕，会冕亦病死，得解，自放江湖间，
复为藩府交奏。稍迁河南令。